Il-Kummissjoni Ewropea qed tistieden lill-Istati Membri u lil partijiet ikkonċernati oħra jikkummentaw dwar il-proposta aġġornata tagħha biex l-għajnuna li tingħata permezz ta' fondi nazzjonali għal proġetti appoġġati f'ċerti programmi tal-UE ġestiti ċentralment, tkun eżentata mill-iskrutinju preliminari tal-Kummissjoni skont ir-regoli tal-UE dwar l-għajnuna mill-Istat. L-Istati Membri diġà ġew ikkonsultati dwar abbozz ta' proposta preċedenti. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Bil-għan li tittejjeb l-interazzjoni bejn ir-regoli ta' finanzjament tal-UE u r-regoli tal-UE dwar l-għajnuna mill-Istat, il-proposta tagħna hija li jiġu ssimplifikati r-regoli dwar l-għajnuna mill-Istat applikabbli għall-finanzjament nazzjonali ta' proġetti jew prodotti finanzjarji, li jaqgħu fil-kamp ta' applikazzjoni ta' ċerti programmi tal-UE. Dan se jiffaċilita l-kombinazzjoni tal-Fondi nazzjonali u tal-UE billi ċerta għajnuna tiġi eżentata min-notifika u l-iskrutinju preliminari skont ir-regoli tal-UE dwar l-għajnuna mill-Istat. Għalkemm issa hemm regoli temporanji speċifiċi għall-għajnuna biex jiġu indirizzati l-konsegwenzi ekonomiċi tat-tifqigħa tal-coronavirus, huwa ta' rilevanza partikolari li finanzjament li ma joħloqx distorsjonijiet bla bżonn tal-kompetizzjoni ikun jista' jasal malajr għand il-kumpaniji li joperaw fis-Suq Uniku. Aħna ninkoraġġixxu lill-awtoritajiet pubbliċi, il-kumpaniji u l-partijiet ikkonċernati l-oħrajn kollha biex jipparteċipaw f'din il-konsultazzjoni importanti, li hija t-tieni waħda dwar din l-inizjattiva.” Bil-għan li tittejjeb l-interazzjoni bejn ir-regoli ta' finanzjament mill-UE u r-regoli tal-UE dwar l-għajnuna mill-Istat, il-Kummissjoni qed tipproponi li tissimplifika r-regoli dwar l-għajnuna mill-Istat applikabbli għall-finanzjament nazzjonali ta' proġetti jew prodotti finanzjarji, li jaqgħu fil-kamp ta' applikazzjoni ta' ċerti programmi tal-UE. Ir-regoli dwar il-finanzjament mill-UE u r-regoli dwar l-għajnuna mill-Istat applikabbli għal dan it-tip ta' finanzjament jeħtieġ li jkunu allinjati biex jiġu evitati l-kumplikazzjonijiet bla bżonn, filwaqt li fl-istess ħin tiġi ppreservata l-kompetizzjoni fis-Suq Uniku tal-UE. L-eżenzjoni tal-għajnuna f'dawn l-oqsma mill-obbligu ta' notifika preliminari lill-Kummissjoni u mill-approvazzjoni tagħha se tkun simplifikazzjoni importanti. Dan huwa possibbli minħabba s-salvagwardji inkorporati fil-programmi tal-UE ġestiti ċentralment mill-Kummissjoni. B'mod partikolari, is-sostenn mogħti fil-kuntest ta' dawn il-programmi huwa mmirat lejn objettiv ta' interess komuni, jindirizza l-falliment tas-suq jew l-objettivi ta' koeżjoni soċjoekonomika u huwa limitat għall-ammont minimu meħtieġ. Bejn is-27 ta' Lulju u s-27 ta' Settembru 2019 il-Kummissjoni wettqet l-ewwel konsultazzjoni pubblika dwar rieżami speċifiku tar-Regolament għall-Eżenzjoni Ġenerali Sħiħa (General Block Exemption Regulation, GBER), sabiex, abbażi ta' sett limitat ta' kundizzjonijiet, l-applikazzjoni tiegħu tkun tinkludi wkoll il-fondi nazzjonali involuti fit-tliet oqsma li ġejjin: B'risposta għall-ewwel konsultazzjoni, il-Kummissjoni rċeviet għadd kbir ta' kummenti, li hija analizzat u qieset bir-reqqa fit-tħejjija ta' din il-proposta aġġornata. Il-proposta aġġornata tal-Kummissjoni, li issa hija l-oġġett tat-tieni konsultazzjoni pubblika, tindirizza t-tħassib ewlieni li esprimew il-partijiet ikkonċernati fl-ewwel konsultazzjoni. B'mod partikolari, il-bidliet fil-proposta għandhom l-għan li jtejbu ċ-ċarezza u li jkomplu jallinjaw ir-regoli mar-regoli rilevanti ta' finanzjament tal-UE. Il-bidliet huma spjegati fin-Nota ta' spjegazzjoni li takkumpanja l-proposta aġġornata. Illum, f'nofs it-tifqigħa tal-coronavirus, il-Kummissjoni qed tniedi t-tieni konsultazzjoni pubblika dwar ir-reviżjoni mmirata tal-GBER. Ir-rispons fiskali ewlieni għall-coronavirus ġej mill-baġits nazzjonali tal-Istati Membri. Għalhekk il-Kummissjoni adottat Qafas Temporanju dwar l-għajnuna mill-Istat li permezz tiegħu l-Istati Membri jkunu jistgħu jużaw il-flessibbiltà kollha prevista skont ir-regoli dwar l-għajnuna mill-Istat biex isostnu l-ekonomija fil-kuntest tat-tifqigħa tal-COVID-19. L-għan huwa li jiġi żgurat li impriżi ta' kull tip jibqgħalhom biżżejjed likwidità disponibbli u li tiġi ppreservata l-kontinwità tal-attività ekonomika matul u wara t-tifqigħa, filwaqt li jiġi żgurat li l-appoġġ għall-impriżi fi Stat Membru wieħed ma jdgħajjifx is-suq uniku Ewropew. Madankollu hemm bżonn li titkompla wkoll it-tħejjija għall-perjodu ta' wara l-kriżi, anki billi tiġi finalizzata r-reviżjoni mmirata tal-GBER fil-ħin għall-bidu tal-Qafas Finanzjarju Pluriennali li jmiss għall-perjodu 2021-2027. Il-konsultazzjoni pubblika li tnediet illum tfittex l-opinjonijiet tal-partijiet ikkonċernati rilevanti (inklużi l-Istati Membri) dwar ir-reviżjoni proposta tal-GBER. Il-partijiet ikkonċernati huma mistiedna jippreżentaw il-kummenti dwar il-konsultazzjoni tal-lum sas-6 ta' Lulju 2020. Il-Kummissjoni għandha l-għan li tadotta t-test rivedut finali fil-ħin għall-Qafas Finanzjarju Pluriennali li jmiss, biex tiżgura li r-regoli kollha jkunu fis-seħħ kmieni biżżejjed qabel jibda l-perjodu ta' finanzjament il-ġdid fl-2021. L-abbozz ta' Regolament emendatorju u d-dettalji kollha dwar il-konsultazzjoni pubblika jinsabu hawn: https://ec.europa.eu/competition/consultations/2020_gber/index_en.html Kuntest L-Artikolu 108(3) tat-Trattat dwar il-Funzjonament tal-Unjoni Ewropea (TFUE) jeżiġi li l-Istati Membri jinnotifikaw kull l-għajnuna mill-Istat lill-Kummissjoni Ewropea u jimplimentawha biss wara li l-Kummissjoni tkun approvatha. Ir-Regolament ta' Awtorizzazzjoni tal-UE dwar l-għajnuna mill-Istat jippermetti li l-Kummissjoni tiddikjara ċerti kategoriji ta' għajnuna mill-Istat kompatibbli mas-Suq Uniku u eżentati mill-obbligu ta' notifika previst fit-Trattat. Il-GBER jiddikjara kategoriji speċifiċi ta' għajnuna mill-Istat kompatibbli mat-Trattat, sakemm dawn jissodisfaw kundizzjonijiet ċari, u jeżenta dawn il-kategoriji mir-rekwiżit ta' notifika u approvazzjoni minn qabel tal-Kummissjoni. Dan jippermetti li l-Istati Membri jimplimentaw tali miżuri direttament, b'ċertezza sħiħa tad-dritt. Ir-Regolament għall-Eżenzjoni Ġenerali Sħiħa tal-2014 ippermetta li l-Istati Membri jimplimentaw firxa wiesgħa ta' miżuri ta' għajnuna mill-Istat mingħajr l-approvazzjoni minn qabel tal-Kummissjoni minħabba li mhux probabbli li dawn ifixklu l-kompetizzjoni, u ġie mmodifikat diversi drabi biex jissimplifika r-regoli u jwessa' l-kamp ta' applikazzjoni. B'riżultat ta' dan, mill-2015 'hawn, aktar minn 96 % tal-miżuri l-ġodda ta' għajnuna mill-Istat li għalihom ġiet irrappurtata nefqa għall-ewwel darba ma kellhomx bżonn jinnotifikaw lill-Kummissjoni. Dan huwa konformi mal-approċċ tal-Kummissjoni li tkun “kbira f'affarijiet kbar u żgħira f'affarijiet żgħar” – biex b'hekk tkun iffukata fuq li tikseb aktar riżultati u b'aktar rapidità, filwaqt li tagħmel inqas fejn jidher li ma jkunx hemm valur miżjud. Biex tiġi ffaċilitata l-implimentazzjoni tal-Qafas Finanzjarju Multilaterali li jmiss u biex tittejjeb l-interazzjoni bejn ir-regoli dwar il-fondi tal-UE u r-regoli dwar l-għajnuna mill-Istat, il-Kunsill tal-UE, wara proposta tal-Kummissjoni adottata f'Ġunju 2018, f'Novembru 2019 adotta emenda għar-Regolament ta' Awtorizzazzjoni tal-UE dwar l-għajnuna mill-Istat (ir-Regolament tal-Kunsill (UE) 2015/1588). Abbażi tar-Regolament ta' Awtorizzazzjoni rivedut, il-Kummissjoni hija intitolata tagħmel modifiki mmirati għall-GBER. Minbarra l-konsultazzjoni pubblika li tnediet illum, it-test rivedut propost tal-GBER se jiġi diskuss ukoll f'Laqgħa tal-Kumitat Konsultattiv bejn il-Kummissjoni u l-Istati Membri. Dan il-proċess se jiggarantixxi li l-Istati Membri u l-partijiet ikkonċernati jkollhom biżżejjed opportunitajiet biex jikkummentaw dwar l-abbozz tal-proposta tal-Kummissjoni.